Slovenska kronika, 15.2.2010


Naslov: Za poplavno varnost je slabo poskrbljeno

Napoved za  voditelja:

1. februarja se je začela javna razgrnitev Državnega prostorskega načrta za območje HE Brežice. Ta poteka v brežiški in krški občini, pa tudi v sosednji Hrvaški, zaradi morebitnih čezmejnih vplivov na okolje. Sinoči so v Brežicah pripravili prvo javno obravnavo, ki je bila v prepolni dvorani Mladinskega centra, trajala pa je kar štiri ure. Ljudje so najbolj zaskrbljeni, ker je po njihovem premalo poskrbljeno za njihovo poplavno varnost. Predvsem v Krški vasi in Velikih Malencah.

T- Iz Brežic: GORAN ROVAN /
X- Snemalec in montažer: Jože Grajžl /

Državni prostorski načrt za HE Brežice, ki obsega tudi številne druge prostorske ureditve, je po več kot dveletni zamudi zdaj le v javni razpravi. Zbrani v prepolni dvorani so ugotavljali, da so načrtovalci odlično poskrbeli za žabe, ptice in ribe, precej slabše pa za ljudi, ki jih Krka in Sava vsako leto poplavljata.

T- EMIL ARH /
X- predsednik KS Velike Malence /

»To je vsiljen projekt v naravo, ki je potreben, moram reč iz ekonomskega vidika in tudi mogoče lepo bomo okolje uredil, vendar mi smo ogroženi kot vaščani in za svoje pravice se bomo probali po največjih močeh spogajat.«

T- JANEZ IVŠIČ /
X- krajan Krške vasi /

»Zelo slabo je narejeno in ukrepi, ki so predvideni, bi naredili več škode kot pa koristi. Enostavno vas bi zazidali za zid, hkrati bi mel vse težave z zalednimi vodami, kanalizacijo in vsem. Dejansko to ne rešuje. Vsi pa bežijo od osnovnega problema, torej da Sava povzroča vse to, Sava pa je od izvira do Brežic.«

Občani podpirajo gradnjo HE Brežice, proti so bili zgolj  predstavniki Biotehniške fakultete, ki se zavzemajo, da bi izgubili čim manj kmetijskih površin. Javna razgrnitev bo trajala do 7. marca, do takrat pa je še možno podati pripombe.

T- ANA VIDMAR /
X- Ministrstvo za okolje in prostor /

»Vse pripombe zbral, jih proučil, smiselno upoštevali. Nanje bomo tudi pisno odgovorjeno. Zakonski rok predvideva da je to 60 dni. Upam, da v tem času bo to tudi uspelo.«

Načrtovalci zatrjujejo, da nikoli ni mogoče narediti projekt tako, da bo zadovoljil prav vse. Zato bo potrebno tudi pri tem iskati kompromise.

